
Biomassza kazán, mint megoldási lehetőség egy gazdaság energiaellátására - esettanulmány

Richard E. Smalley Nobel-díjas tudós szerint az emberiség legnagyobb kihívása, az energiaellátás. A fosszilis energiák végesek, így azonnali megoldást kell találni a világon egyre inkább fokozódó energiaéhség csillapítására. Dolgozatomban egy biomassza kazán beruházás-gazdaságosságát vizsgálom a fenti gondolatok szellemében, mely növényi olajjal illetve szilárd biomasszával üzemel, így környezetvédelmi szempontból is eleget tesznek a jövő elvárásainak.
Az egyre súlyosbodó gazdasági és környezeti kihívások eredményeként újabb és újabb eszmék és paradigmák születnek, hogy megtalálják a válaszokat a jövő fenntarthatóságával kapcsolatos kérdésekre. A társadalomban már komolyan vitatott gazdasági paradigma a nemnövekedés gazdaságtana.
Megjelent továbbá új fogalomként az ökoinnováció, melynek célterülete ezért az energiahasznosítás és új alternatív megoldások felé fordult.  Az általami vizsgált kazán hő- és villamos energiával láthat el olyan háztartásokat, melyeknél nem megoldott a közművesítés vagy önellátó energiarendszer kiépítésére törekendek, melynek kiemelkedően jó az energiahatékonysága.
Modellszámításokat végeztem a kazán gazdaságos működtetéséhez szükséges napraforgóolaj és annak a melléktermékéből készített tűzipellet előállításra vonatkozóan. A költségek és a termesztés pontos ismeretei, melyet mélyinterjúk alapján gyűjtöttem lehetőséget biztosított arra, hogy meghatározhassam a maximális szállítási távolságot, melyen belül pozitív eredménnyel használhatjuk fel saját biomasszánkat.



